– Hiv han i bakken, roper en av elevene.

– Bruk beina, for faen, roper en annen.

To ungdommer ligger på bakken i en bakgård i Kristiansand. Rundt står mellom 30 og 40 ungdommer. De roper, heier og jubler da den ene planter et kne i hodet på den andre.

Det er slik det ser ut i en video fra en av slåsskampene, som NRK har fått tilgang til. Episoden er ikke anmeldt, men politiet har satt i gang etterforskning.

Slike slåsskamper mellom skoleelever skjer hver eneste uke i Kristiansand. Det skjer utenfor skoleområdet. Gjerne i en bakgård, som i dette tilfellet.

Bruddskader

– Det er stygge tak. Spark i ansiktet, hodet i asfalten og de kaster hverandre i bakken. Det er harde slag, sier elevrådsleder på Tangen videregående skole, Malene Isaksen.

Selv har hun ikke vært vitne til en slik hendelse, men hun har sett videoer. Senest fredag møtte hun en medelev som hadde vært med i slåsskamp.

– Ansiktet hans bar preg av det, sier hun.

Det starter med at noen avtaler tid, sted og hvem som skal slåss. Ofte er små konflikter bakgrunnen.

Det blir sendt ut invitasjon i sosiale medier med oppfordring om å komme og se. Slåsskampen blir filmet og publisert i sosiale medier.

– Jeg har vært vitne til mange av disse slåsskampene, og de starter med at folk ypper med hverandre. Hvor brutale slåsskampene blir, kommer an på hvem som slåss, sier Erik Aasen Eskedal som er elev ved Tangen videregående skole.

Han forteller at flere elever har fått skader og brudd etter slåsskamper på skolen.

– Noen spesielle folk er ute etter å slåss hele tiden og liker det, hevder Eskedal.

Malene Isaksen er elevrådsleder ved Tangen videregående skole i Kristiansand. Hun ber medelevene ta avstand fra slåssingen. Foto: Sander Heggheim / NRK

Presset og truet til å slåss

NRK kjenner til at flere elever også har blitt presset og truet til å delta i slåsskamper. De er redde for represalier dersom de ikke stiller opp, opplyser en kilde.

Situasjonen er så alvorlig at politiet daglig patruljerer på flere videregående skoler i byen i storefri. Det er også fordi lærere opplever en røffere hverdag.

NRK vet at flere elever er utvist fra skolen etter slåssing. Politiet, som kaller det en «internasjonal trend», er bekymret. Ikke bare slåssingen elever imellom, men også mer vold mot både lærere og politi.

– Vi snakker om arrangerte slåsskamper, men også en økende trend med voldsbruk mot autoriteter. Lærere blir mer truet og politiet blir utsatt for vold fra ungdommene, sier politistasjonssjef i Kristiansand, Ole Hortemo.

– Vi i politiet merker at det er mange tilskuere, og de griper ikke inn for å stoppe slåsskampene. De er mer opptatt av å filme og legge videoene ut på sosiale medier, eller å heie på ungdommene som slåss, sier han.

Ole Hortemo i politiet advarer mot et endret volds- og trusselbilde i Kristiansand. Foto: Jon Anders Møllen / NRK

Ber medelever droppe å møte opp

NRK vet at politiet og flere skoler har hatt flere krisemøter for å diskutere tiltak.

Daglig patruljering og såkalte miljøvakter er noen av tiltakene som allerede er satt i verk. Men det kommer mer.

– Vi gjør flere tiltak nå. Vi mobiliserer miljøvaktene for å trygge skolegårdene, styrker den forebyggende tjenesten, og har samtaler i alle klassene for å snu utviklingen, sier fylkesutdanningssjef Arly Hauge.

Fylkesutdanningssjef i Vest-Agder, Arly Hauge, sier det skal settes i verk nye tiltak. Foto: Jon Anders Møllen / NRK

Onsdag i neste uke skal politiet orientere politikerne i Kristiansand om situasjonen.

I mellomtiden ber elverådslederen sine medelever om ikke å møte opp, dersom de blir invitert til nye slåsskamper.

– Dersom ingen kommer, så blir det jo veldig uinteressant også for dem som slåss, sier hun.